SKRIFTLIG FORESPØRGSEL E-1227/00

af Jaime Valdivielso de Cué (PPE-DE) til Kommissionen

(14. april 2000)

Om: Konkurrence

I de seneste måneder har der været ført en hård kamp mellem de forskellige europæiske teleoperatører om markedsandele i EU. Denne kamp har navnlig taget sigte på at opnå flest mulige UMTS-licenser i de forskellige medlemsstater samt en solid position på markedet.

Erfaringerne fra første generation af mobiltelefonien viser, at der er konstateret hyppige tilfælde af virksomheders misbrug af deres dominerende stilling på markedet, hvilket er sket på bekostning af forbrugerne. Hvilke foranstaltninger agter Kommissionen at træffe for at forhindre, at markedet bliver domineret af monopoler eller oligopoler, og at forbrugernes rettigheder endnu en gang bliver undergravet?

Svar afgivet på Kommissionens vegne af Mario Monti

(15. juni 2000)

Kommissionen følger nøje tildelingen af tilladelser til tredje generations(3G)systemer, inkl. det universelle mobile telekommunikationssystem (UMTS) til teleoperatører i medlemsstaterne. Tildelingen skal ske i overensstemmelse med Europa-Parlamentets og Rådets direktiv 97/13/EF om ensartede principper for generelle tilladelser og individuelle tilladelser for teletjenester(1), Kommissionens direktiv 96/2/EF af 16. januar 1996 om ændring af direktiv 90/388/EØF for så vidt angår mobil- og personkommunikation(2), Europa-Parlamentets og Rådets beslutning nr. 128/99/EF af 14. december 1998 om koordineret indførelse af et mobilt og trådløst kommunikationssystem (UMTS) af tredje generation i Det Europæiske Fællesskab(3) samt EU's konkurrenceretlige principper. Specielt skal tildelingen af tilladelser være gennemskuelig, fair og ikke-diskriminerende.

Det forhold, at leveringen i hver enkelt medlemsstat af mobiltelefonitjenster (i henhold til mobiltelestandarderne GSM900, GSM1800 eller 3G/UMTS) er eller vil blive begrænset til et mindre antal selskaber, skyldes, at antallet af radiofrekvenser til levering af disse tjenester er begrænset. I de fleste medlemsstater tilbydes der mobiltelefonitjenester af mindst to og generelt mellem tre og fem selskaber.

Både Kommissionen og medlemsstaternes konkurrence- og tilsynsmyndigheder overvåger konkurrencen på markederne for mobilteletjenester. På nationalt plan har konkurrencemyndighederne indledt undersøgelser i en række medlemsstater og pålagt mobiloperatører bøder på grund af hemmelige aftaler på deres respektive territorier (f.eks. i Italien, tilfældet med Telecom Italia Mobile (TIM)-Omnitel, hvor der blev indgået hemmelig aftale om prisniveauet for tilslutning til mobilnettet).

I februar 1998 indledte Kommissionen en undersøgelse, der i første omgang omfattede 45 operatører i de 15 medlemsstater, med det formål at undersøge eventuelle fordrejninger af markedsvilkårene i forbindelse med levering af mobiltelefonitjenester. Undersøgelsen, som omfattede hele Fællesskabet, blev afsluttet i maj 1999, efter der var konstateret væsentlige prisnedsættelser på op til mere end 80 % i visse tilfælde, der var blevet praktiseret efter, at undersøgelsen indledtes. Kommissionen udførte undersøgelsen i snævert samarbejde med de nationale konkurrence- og tilsynsmyndigheder i medlemsstaterne.

I februar 2000 indledte Kommissionen en brancheundersøgelse i henhold til EU's konkurrenceregler vedrørende vilkår og priser på nationale og internationale roaming-tjenester. Næsten 200 formelle anmodninger om oplysninger blev udsendt samtidigt til nationale konkurrence- og tilsynsmyndigheder i hele Fællesskabet samt til mobilnetoperatører og tjenesteleverandører. Mobil roaming er det andet af tre telekommunikationsområder, der for tiden granskes som led i en samlet undersøgelse af telekommunikationsbranchen i henhold til konkurrencereglerne. Kommissionen forventer at drage sine foreløbige konklusioner af undersøgelsen før august 2000.

Endvidere udsendte Kommissionen i januar 2000 administrative skrivelser til medlemsstaterne for at få oplysninger om de foranstaltninger, disse har vedtaget til sikring af, at den nationale lovgivning er i overensstemmelse med beslutning nr. 128/99/EF. I dette indgår en granskning af den relevante lovgivning, specielt udvælgelsesprocedurerne for tildeling af tilladelser til tredje generationstjenester, foranstaltninger, der er truffet til fremme af konkurrencen på markedet og foranstaltninger til dækning af regioner med lav befolkningstæthed.

I henhold til de oplysninger, Kommissionen råder over, har medlemsstater, der har vedtaget procedurer for tildeling af tilladelser til tredje generationssystemer, forbudt, at enkelte operatører eller grupper af operatører indgiver flere ansøgninger. På den anden side er der ikke i sig selv noget at indvende imod, at enkelte operatører eller grupper af operatører forsøger at få tilladelser i et stort antal medlemsstater, eftersom dette kan bidrage til en yderligere integrering af det europæiske marked for mobiltelefonitjenester og en bedre service til forbrugerne. Der vil fortsat blive grebet ind over for misbrug af dominerende markedsstilling i henhold til EU's konkurrenceregler og under hensyntagen til forbrugernes interesser.

(1) EFT L 117 af 7.5.1997.

(2) EFT L 20 af 26.1.1996.

(3) EFT L 17 af 22.1.1999.